
# ACADEMIA DE STUDII ECONOMICE DIN BUCUREŞTI

Şcoala doctorală DREPT



# REZUMATUL

# TEZEI DE DOCTORAT

Prezentată şi susţinută public de către autor:

**Alina-Elena I.V. ILIESCU**

Titlul tezei de doctorat:

CONTRACTUL DE ÎNTREȚINERE

Conducător de doctorat: Prof. univ. dr. Natalia-Veronica STOICA

Comisia de susţinere a tezei de doctorat:

(Grad didactic).dr. (prenumele și numele) (preşedinte) - Academia de Studii Economice din Bucureşti

(Grad didactic).dr. (prenumele și numele) (referent) - (denumirea universităţii)

(Grad didactic).dr. (prenumele și numele) (referent) - (denumirea universităţii)

(Grad didactic).dr. (prenumele și numele) (referent) - (denumirea universităţii)

Prof. univ. dr. Natalia-Veronica Stoica (conducător de doctorat) - Academia de Studii Economice din Bucureşti

Bucureşti, 2025

**ACADEMIA DE STUDII ECONOMICE DIN BUCUREŞTI**

**Consiliul pentru Studii Universitare de Doctorat**

***Școala Doctorală***

**Drept**

**CONTRACTUL DE ÎNTREȚINERE**

* **REZUMAT -**

Alina-Elena ILIESCU

Conducător de doctorat:

Profesor universitar dr. Natalia-Veronica STOICA

**București, 2025**

**CUPRINS**

[**REZUMAT**](#_Toc197468107)

[**ABSTRACT**](#_Toc197468108)

[**MULȚUMIRI**](#_Toc197468109)

[**CUPRINS**](#_Toc197468110)

[**INTRODUCERE**](#_Toc197468111)

[**CAPITOLUL 1. SEDIUL LEGAL, NOȚIUNEA ȘI EVOLUȚIA CONTRACTULUI DE ÎNTREȚINERE**](#_Toc197468112)

[**1.1. Reglementarea contractului de întreținere**](#_Toc197468113)

[**1.2. Noțiunea complexă de „întreținere”. Definiția contractului de întreținere**](#_Toc197468114)

[**1.3. Perspectivă istorică asupra contractului de întreținere**](#_Toc197468115)

[**1.4. Concluzii parțiale**](#_Toc197468116)

[**CAPITOLUL 2. CARACTERELE JURIDICE ALE CONTRACTULUI DE ÎNTREȚINERE**](#_Toc197468117)

[**2.1. Contract cu titlu oneros sau cu titlu gratuit. *Alea* în contractul de întreținere. Liberalitate sau contract dezinteresat?**](#_Toc197468118)

[**2.1.1. Contractul de întreținere cu titlu oneros – contract prin esență aleatoriu**](#_Toc197468119)

[**2.1.2. Elementul *alea* în contractul de întreținere. Delimitare conceptuală între riscul contractual și „riscul unei pierderi”, ce depinde „de un eveniment viitor și incert”**](#_Toc197468120)

[**2.1.3. Compatibilitatea între caracterul aleatoriu și titlul gratuit. Contractul de întreținere cu titlu gratuit este o liberalitate, un act dezinteresat sau un contract *sui generis*?**](#_Toc197468121)

[**2.2. Contract sinalagmatic sau unilateral**](#_Toc197468122)

[**2.2.1. Contractul de întreținere sinalagmatic. Calificarea stipulației pentru altul**](#_Toc197468123)

[**2.2.2. Contractul de întreținere – contract unilateral. Legătura dintre caracterul unilateral și titlul gratuit**](#_Toc197468124)

[**2.3. Contract esențialmente formal**](#_Toc197468125)

[**2.4. Contract cu executare succesivă. Excluderea impreviziunii**](#_Toc197468126)

[**2.5. Contract *intuitu personae***](#_Toc197468127)

[**2.6. Delimitarea contractului de întreținere de alte contracte asemănătoare**](#_Toc197468128)

[**2.6.1. Contractul de rentă viageră**](#_Toc197468129)

[**2.6.2. Contractul de vânzare**](#_Toc197468130)

[**2.6.3. Contractul de donație cu sarcină**](#_Toc197468131)

[**2.7. Concluzii parțiale**](#_Toc197468132)

[**CAPITOLUL 3. CONDIȚIILE DE VALIDITATE ALE CONTRACTULUI DE ÎNTREȚINERE**](#_Toc197468133)

[**3.1. Capacitatea de a încheia contractul de întreținere**](#_Toc197468134)

[**3.1.1. Capacitatea debitorului întreținerii**](#_Toc197468135)

[**3.1.2. Capacitatea cocontractantului debitorului întreținerii. Situația terțului beneficiar al întreținerii. Particularitățile în contractul de întreținere cu titlu oneros**](#_Toc197468136)

[**3.2. Consimțământul**](#_Toc197468137)

[**3.2.1. Noțiunea și condițiile consimțământului**](#_Toc197468138)

[**3.2.2. Viciile de consimțământ în materia contractului de întreținere**](#_Toc197468139)

[**3.2.3. Structura acordului de voințe. Implicațiile formei autentice cerută *ad validitatem***](#_Toc197468140)

[**3.3. Cauza**](#_Toc197468141)

[**3.3.1. Noțiune și caractere juridice. Condițiile valabilității cauzei**](#_Toc197468142)

[**3.3.2. Cauza trebuie să existe. Lipsa cauzei**](#_Toc197468143)

[**3.3.3. Cauza trebuie să fie licită și morală**](#_Toc197468144)

[**3.3.4. Simulația și contractul de întreținere**](#_Toc197468145)

[**3.4. Obiectul**](#_Toc197468146)

[**3.5. Condiții speciale de validitate**](#_Toc197468147)

[**3.6. Concluzii parțiale**](#_Toc197468148)

[**CAPITOLUL 4. ELEMENTE ALE RAPORTULUI JURIDIC OBLIGAȚIONAL DE ÎNTREȚINERE CONVENȚIONALĂ**](#_Toc197468149)

[**4.1. Părțile contractului de întreținere. Întreținerea convențională și stipulația pentru altul**](#_Toc197468150)

[**4.2. Reciprocitatea obligațiilor și a prestațiilor. Excepții**](#_Toc197468151)

[**4.3. Indivizibilitatea activă și pasivă a întreținerii. Prezumția de indivizibilitate**](#_Toc197468152)

[**4.4. Obligațiile creditorului întreținerii**](#_Toc197468153)

[**4.4.1. Obligațiile specifice în cazul contractului de întreținere cu titlu oneros, translativ de drepturi reale sau de creanță**](#_Toc197468154)

[**4.4.2. Clauza considerată ca nescrisă prin care creditorul se obligă la prestarea de servicii**](#_Toc197468155)

[**4.5. Obligațiile debitorului întreținerii**](#_Toc197468156)

[**4.5.1. Natura temporară a obligației de întreținere. Durata contractului de întreținere**](#_Toc197468157)

[**4.5.2. Alte caractere juridice ale obligației de întreținere**](#_Toc197468158)

[**4.5.3. Criterii de determinare a întinderii obligației de întreținere**](#_Toc197468159)

[**4.5.4. Comparație între obligația legală de întreținere și întreținerea convențională**](#_Toc197468160)

[**4.6. Drepturile creditorilor părților contractului de întreținere. Exercitarea acțiunilor oblică și pauliană**](#_Toc197468161)

[**4.7. Concluzii parțiale**](#_Toc197468162)

[**CAPITOLUL 5. MODIFICAREA ȘI ÎNCETAREA CONTRACTULUI DE ÎNTREȚINERE**](#_Toc197468163)

[**5.1. Modificarea judiciară și convențională a contractului de întreținere. Înlocuirea întreținerii cu renta. Atenuarea caracterului *intuitu personae* al obligației de întreținere prin transmisiunea *mortis causa***](#_Toc197468164)

[**5.1.1. Condiții**](#_Toc197468165)

[**5.1.2. Efecte**](#_Toc197468166)

[**5.2. Împlinirea termenului**](#_Toc197468167)

[**5.3. „Revocarea” contractului de întreținere, în condițiile art. 2260 Cod civil**](#_Toc197468168)

[**5.4. Rezoluțiunea contractului de întreținere**](#_Toc197468169)

[**5.4.1. Regimul juridic general. Natura juridică a desființării contractului pentru neexecutarea culpabilă a obligațiilor contractuale**](#_Toc197468170)

[**5.4.2. Particularitățile rezoluțiunii în cazurile stabilite prin norme speciale**](#_Toc197468171)

[**5.5. Alte cauze de ineficacitate a contractului de întreținere**](#_Toc197468172)

[**5.5.1. Acordul de voință al păților**](#_Toc197468173)

[**5.5.2. Renunțarea creditorului la dreptul său la întreținere prin remiterea de datorie**](#_Toc197468174)

[**5.5.3. Denunțarea unilaterală**](#_Toc197468175)

[**5.5.4. Revocarea contractului de întreținere cu titlu gratuit**](#_Toc197468176)

[**5.5.5. Nulitatea**](#_Toc197468177)

[**5.7. Concluzii parțiale**](#_Toc197468178)

[**CAPITOLUL 6. CONTRACTUL DE ÎNTREȚINERE ÎN DREPTUL ALTOR STATE**](#_Toc197468179)

[**6.1. Elveția**](#_Toc197468180)

[**6.2. Franța**](#_Toc197468181)

[**6.3. Moldova**](#_Toc197468182)

[**6.4. Polonia**](#_Toc197468183)

[**6.5. Spania**](#_Toc197468184)

[**6.6. Concluzii parțiale**](#_Toc197468185)

[**CONCLUZII ȘI PROPUNERI DE LEGE FERENDA**](#_Toc197468186)

[**REFERINȚE BIBLIOGRAFICE**](#_Toc197468187)

[**1.** **Acte normative**](#_Toc197468188)

[**2.** **Tratate, cursuri, monografii**](#_Toc197468189)

[**3.** **Articole de specialitate**](#_Toc197468190)

[**4.** **Jurisprudență**](#_Toc197468191)

[**4.1. Curtea Europene a Drepturilor Omului**](#_Toc197468192)

[**4.2. România**](#_Toc197468193)

[**4.3. Elveția**](#_Toc197468194)

[**4.4. Franța**](#_Toc197468195)

[**4.5. Moldova**](#_Toc197468196)

[**4.6. Polonia**](#_Toc197468197)

[**4.7. Spania**](#_Toc197468198)

[**4. Surse digitale**](#_Toc197468199)

**CUVINTE CHEIE:** întreținere; izvor; contract; caracter solemn; titlu onero; titlu gratuit; caracter sui generis; alea; stipulație pentru altul; intuitu personae; condiții esențiale de validitate; simulație; capital; rentă viageră; modificare; încetare; drept comparat.

**REZUMAT**

Contractul de întreținere, reglementat pentru prima dată în dreptul român prin Codul civil intrat în vigoare în 2011, a atras atenția doctrinei și jurisprudenței încă dinaintea acestei reglementări, datorită utilității sale practice considerabile. Acestea au constituit repere esențiale în procesul de elaborare a normelor juridice actuale în materie.

Scopul acestui demers științific este de a oferi o analiză amplă și aprofundată a contractului de întreținere, atât în contextul dreptului național, cât și în cadrul altor sisteme juridice, inclusiv prin critică a practicii judiciare din România și din alte state europene, precum și a interpretărilor doctrinare relevante. Totodată, sunt examinate în detaliu prevederile Codului civil, inclusiv din perspectivă istorică, pentru a contura cât mai clar cadrul teoretic și practic al acestei instituții juridice. Totodată, se urmărește evaluarea eficienței și clarității reglementărilor actuale, atât prin raportare la doctrina și jurisprudența care au stat la baza elaborării normelor juridice în vigoare, cât și prin analiza opiniilor exprimate ulterior de teoreticieni și practicieni ai dreptului cu privire la aceste dispoziții legale.

Relevanța temei abordate derivă din necesitatea unei analize aprofundate, structurate, integrate și comparative a contractului de întreținere, realizată prin valorificarea dispozițiilor legale, a doctrinei și jurisprudenței din dreptul român, precum și din alte sisteme juridice. O astfel de abordare a permis identificarea și evidențierea unor elemente de drept comparat privind natura juridică a contractului, condițiile de validitate, efectele sale, precum și cauzele care duc la încetarea sa.

Structura studiului urmează modelel „clasic” de analiză a contractelor speciale.

Primul capitol este dedicat examinării cadrului legal, definirii contractului de întreținere și evoluției sale, cu un accent deosebit pe conceptul de „întreținere” — o noțiune complexă, ce determină, la rândul ei, un grad sporit de complexitate al obligației ce constă în prestațiile specifice acestui tip de contract.

Cu această ocazie, a fost propusă o definiție a contractului de întreținere, care evidențiază caracterul său solemn și viager, denumirile atribuite de lege părților contractante, precum și obligațiile reciproce ce le revin, în concordanță cu modul în care sunt definite, în general, și alte contracte speciale, concluzionându-se că o definire corectă a acestuia trebuie să reflecte regula, nu excepția. Aceasta deoarece, în toate sistemele de drept analizate, contractul de întreținere are caracter oneros și viager, chiar și atunci când apare sub forma unui contract nenumit.

Au fost analizate și detaliate majoritatea prestațiilor enumerate cu titlu exemplificativ în art. 2254 din Codul civil, fiind avute în vedere și cele neprevăzute expres de lege, precum cele de natură personală. Complexitatea acestor prestații rezultă și din necesitatea ca ele să fie echitabile, raportat atât la valoarea capitalului transmis, cât și la nivelul de trai anterior al creditorului întreținerii. Stabilirea acestui caracter echitabil este dificilă, întrucât valoarea concretă a prestațiilor poate fi determinată doar în momentul executării lor, iar valoarea totală a obligației de întrețienre devine clară abia la încetarea contractului.

Cel de-al doilea capitol este dedicat caracterelor juridice ale contractului de întreținere, evidențiindu-se distincția între cel care este cu titlu oneros și, prin esență, aleatoriu, și acela cu titlu gratuit, lipsit de elementul *alea*, specific contractelor aleatorii. În acest context, este realizată și delimitarea dintre riscul specific acestei categorii de contracte și alte riscuri ce pot fi întâlnite, în general, în dreptul contractelor.

Tot în acest capitol, este analizată natura juridică a contractului de întreținere cu titlu gratuit, din perspectiva încadrării sale în categoria liberalităților. Concluzia formulată este că acest tip de contract are un caracter *sui generis*, situându-se la granița dintre liberalități și actele dezinteresate, fiind discutată, totodată, și aplicabilitatea normelor juridice specifice liberalităților.

Un alt aspect important în structura lucrării îl constituie caracterul esențialmente formal, al contractului de întreținere. În final, este realizată o delimitare necesară între acest contract și alte contracte speciale care prezintă asemănări, pentru a evidenția trăsăturile sale distinctive.

În continuare, capitolul al treilea este dedicat analizei condițiilor esențiale de validitate ale contractului de întreținere, având ca punct de plecare dispozițiile art. 1179 din Codul civil. Ori de câte ori a fost necesar, aceste prevederi generale au fost corelate cu aplicațiile și particularitățile specifice acestui tip de contract.

Studiul capacității de exercițiu a persoanelor care încheie astfel de contracte a fost realizată ținând cont, în mod firesc, de modificările aduse regulilor generale privind capacitatea persoanelor fizice și măsurile de ocrotire aplicabile acestora, introduse prin Legea nr. 140/2022 privind unele măsuri de ocrotire pentru persoanele cu dizabilități intelectuale și psihosociale și modificarea și completarea unor acte normative. Totodată, au fost evidențiate și particularitățile generate de normele de protecție prevăzute de Legea nr. 17/2000 privind asistența socială a persoanelor vârstnice.

Consimțământul este examinat pornind de la definiția sa și de la condițiile de valabilitate, fiind analizate, în mod detaliat, viciile care pot afecta manifestarea de voință în cadrul încheierii contractului de întreținere. Ulterior, atenția se concentrează asupra structurii acordului de voință și asupra efectelor generate de forma solemnă impusă de lege pentru validitatea acestui tip de contract.

În ceea ce privește viciile de consimțământ, se subliniază că instituția leziunii nu este aplicabilă contractului de întreținere, întrucât acesta este, atunci când are caracter aleatoriu, exclus expres din sfera de aplicare a acestui viciu, conform art. 1224 din Codul civil, ori datorită apartenenței la categorii contractuale care nu întrunesc condițiile cerute. Pentru fiecare dintre viciile de consimțământ analizate, au fost prezentate definițiile, condițiile de incidență, precum și exemple din practica judiciară; acolo unde acestea au lipsit, au fost propuse scenarii ipotetice menite să ilustreze aplicabilitatea sau inaplicabilitatea respectivelor vicii.

De asemenea, au fost expuse implicațiile formei autentice, impusă pentru validitatea contractului de întreținere, și au fost analizate aspecte referitoare la oferta de a încheia un contract de întreținere, precum și la pactul de opțiune corespunzător.

Cauza, cea de-a treia condiție esențială pentru validitatea contractelor, inclusiv a contractului de întreținere, a fost analizată din perspectiva noțiunii, trăsăturilor juridice și condițiilor de valabilitate ale acesteia. În acest context, a fost examinată și ipoteza simulației unui contract de întreținere.

Concluzia principală care se desprinde este că elementul aleatoriu (*alea*) face parte integrantă din structura cauzei acestui contract, chiar dacă este asociat unor scopuri diferite, urmărite individual de către părțile contractante.

În cel de-al patrulea capitol sunt analizate elemente specifice raportului juridic obligațional născut din încheierea contractului de întreținere, accentul fiind pus pe obligația de întreținere convențională și pe delimitarea acesteia față de obligația de întreținere legală. Sunt abordate, de asemenea, aspecte referitoare la părțile contractului și ale raportului convențional de întreținere, la obligațiile terțului cocontractant al debitorului întreținerii, precum și la drepturile creditorilor părților contractante. În ceea ce privește obligațiile debitorului întreținerii, s-a evidențiat caracterul, invariabil, temporar al acestora, concluzionându-se totodată că prezumția privind caracterul viager al întreținerii are un caracter absolut, fiind analizate și caracterele juridice ale obligației de întreținere, care nu au fost dezvoltate în alte secțiuni ale lucrării, rezultând că aceasta are, în toate situațiile, caracter aleatoriu și personal - spre deosebire de dreptul corelativ, care este unul strict personal - și este cu executare succesivă.

Delimitarea dintre obligația legală de întreținere și cea convențională a fost realizată printr-o analiză aprofundată a celei dintâi. Principala concluzie constă în faptul că izvorul obligației legale de întreținere este un fapt juridic complex, iar aplicarea legii intervine abia atunci când vocația la întreținere legală devine un drept perfect, care conferă titularului posibilitatea de a cere executarea acesteia.

Modificarea și încetarea contractului de întreținere sunt abordate în cel de al cincilea capitol, atât din perspectiva normelor speciale, cât și din aceea a normelor de drept comun al contractelor.

Cu privire la transformarea obligației convenționale de întreținere în rentă, s-a arătat că aceasta poate fi solicitată de oricare dintre părți, în lipsa unei convenții contrare, și pentru anumite motive care sunt indicate de lege. Cu această ocazie, s-a ajuns la concluzia că ne aflăm în prezența unei novații obiective doar în ipoteza în care transformarea se realizează pe cale convențională, are caracter definitiv, iar voința părților de a nova este neechivocă. Au fost analizate condițiile și efectele acestei modificări a contractului de întreținere și s-a observat că regulile din materia rentei viagere vor fi aplicabile doar în ipoteza în care este vorba de o transformare judiciară, iar nu și atunci când ea are caracter convențional. În toate situațiile, însă, transformarea urmărește, în principal, salvgardarea contractului de întreținere, în special în cazurile în care a intervenit culpa părților și există riscul solicitării rezoluțiunii, ceea ce ar conduce, cel puțin în ceea ce privește transmiterea capitalului, la repunerea părților în situația anterioară. Pe de altă parte, s-a ajuns la concluzia că există o anumită ordine temporală, în ceea ce privește solicitarea acestei transformări, în sensul că, dacă ea este întemeiată pe motive obiective, nu trebuie să existe o perioadă nejustificată între momentul apariției acestora și momentul la care se solicită acest remediu.

Au fost analizate, de asemenea, încetarea contractului la moartea creditorului, dar și ipotezele în care creditorul întreținerii sau persoana pe durata vieții căreia a fost încheiat contractul este dispărută, precum și situația în care aceasta din urmă a fost declarată judecătorește decedată, prin prisma efectelor lor.

În ceea ce privește așa-numita „revocare”, solicitată de persoanele care au, în temeiul legii, dreptul la întreținere („alimente”) din partea creditorului obligației de întreținere convențională, dar care nu pot beneficia de aceasta întrucât, prin încheierea contractului, acesta s-a lipsit de mijloacele necesare, s-a ajuns la concluzia că nu ne aflăm în prezența unei revocări în sensul juridic propriu al termenului, ci a unei acțiuni pauliene speciale. Au fost identificate și analizate particularitățile acestei acțiuni în raport cu dreptul comun, atât în ceea ce privește condițiile de exercitare, cât și efectele produse.

Au fost analizate și cazurile speciale de rezoluțiune a contractului de întreținere, subliniindu-se că desființarea acestuia nu este determinată exclusiv de aceste situații, ci poate interveni pentru orice neexecutare, dacă sunt îndeplinite condițiile generale pentru admiterea acțiunii în rezoluțiune. S-a evidențiat că, în ipoteza neexecutării obligației de întreținere din culpa uneia dintre părți, rezoluțiunea este posibilă doar acesta este imputabilă debitorului obligației. În situațiile în care creditorul refuză nejustificat prestația oferită, întreținerea poate fi convertită într-o prestație bănească, ca formă alternativă de executare.

Capitolul al șaselea conține o analiză a contractului de întreținere în dreptul altor state, acestea fiind Elveția, Franța, Moldova, Polonia și Spania, abordarea fiind realizată dintr-o triplă perspectivă: legsilativă, doctrinară și jurisprudențială. Ca regulă, legislațiile analizate cuprind norme speciale privitoare la contractele care dau naștere unei obligații de întreținere. De altfel, pentru acestea, analiza întreprinsă privește, ca regulă, tocmai aceste norme speciale, iar nu și normele de drept comun al contractelor, care sunt avute în vedere, doar în mod excepțional, acolo unde am apreciat că este absolut necesară abordarea lor. În mod distinct, se remarcă faptul că, în legislația franceză contractul de întreținere, este unul nenumit, existând, însă, o teorie a contractelor aleatorii, bine structurată, dar și o doctrină și, mai ales, o practică judiciară bogate, privitoare la contractul analizat. Bineînțeles, că există diferențe terminologice, începând cu denumirile legale sau doctrinare, după caz, ale acestor contracte.

Se remarcă, în primul rând, caracterul viager al contractelor analizate, spre deosebire de dreptul românesc, în care contractul de întreținere are numai prin natura sa acest caracter, art. 2254 alin. (2) Cod civil român prevăzând că durata acestuia este stabilită de către părți sub forma unui termen cert sau prin precizarea caracterului viager, prezumându-se că, atunci când nu există o stipulație expresă cu privire la acest aspect, contractul este încheiat pentru toată durata vieții creditorului.

Tot din definițiile analizate, reiese că acest contract este unul, prin esența sa, cu titlu oneros. Indiferent de sistemul național de drept avut în vedere, obligația debitorului nu poate consta exclusiv în remiterea unor sume de bani, întreținerea fiind, în toate cazurile de esența, acestui contract.

Invariabil, dreptul la întreținere este inalienabil, atât în sistemele de drept, analizate în acest capitol, cât și în dreptul românesc, el neputând fi cedat, nici prin acte inter vivos, nici transmis mortis causa. Astfel, indiferent de caracterul viager sau nu, moartea creditorului întreținerii atrage încetarea contractului și stingerea dreptului și a obligației corelative de întreținere, succesorii beneficiarului întreținerii neputând să pretindă continuarea prestării întreținerii în natură către ei, nici măcar a celor care nu au fost realizate în timpul vieții creditorului.

În toate sistemele naționale de drept, avute în vedere, inclusiv în cel românesc, este permisă înlocuirea, transformarea judiciară a întreținerii într-o rentă viageră, aceasta neînsemnând, o novație, raportul juridic de întreținere continuând să existe. În dreptul elvețian, aceasta este posibilă, la cererea uneia dintre părți, sau din oficiu, dar nu și atunci când imposibilitatea prestării întreținerii este determinată de culpa gravă a debitorului ori când acesta este în imposibilitatea de a plăti renta.

Teza se finalizează cu un capitol dedicat sintetizării principalelor concluzii formulate pe parcursul cercetării, concluzii care au fost detaliat prezentate și argumentate în cadrul fiecărui capitol. Tot aici sunt reunite propunerile *de lege ferenda* formulate pe parcursul analizei întreprinse.

Analiza întreprinsă a dus la concluzia principală a autonomiei acestui contract, față de alte acte juridice numite, chiar și în ipotezele în care reguli proprii acestora din urmă se aplică și contractului de întreținere. Acesta apare, astfel, ca o figură juridică distinctă, cu o reglementare proprie, cu particularități evidente, atât prin raportare la dreptul comun al contractelor, cât și la dreptul special al contractelor, dar cu puncte de convergență cu unele dintre acestea și cu obligația legală de întreținere. A reieșit că aceste caracteristici sunt și mai evidente atunci când contractul de întreținere are caracter gratuit, fiind un contract *sui generis*, aflat la limita dintre liberalități și actele dezinteresate.

În cuprinsul lucrării sunt formulate, argumentat, opinii contrare, total sau parțial, față de unele dintre soluțiile doctrinare și jurisprudențiale, precum și propuneri *de lege ferenda* privitoare la norme juridice din materiile contractului de întreținere, contractului de rentă viageră, obligației legale de întreținere, cuprinse în cadrul Codului civil, dar și în Legea nr. 17/2000 privind asistența socială a persoanelor vârstnice.